РЕПУБЛИКА  БЪЛГАРИЯ
ТРИДЕСЕТ  И  ДЕВЕТО  НАРОДНО  СЪБРАНИЕ

Проект!

З А К О Н
за изменение и допълнение на Закона за политическите партии

§ 1. В чл. 1 се правят следните изменения и допълнения:

1. Ал.1 се изменя по следния начин:
“(1) Гражданите могат свободно да създават политически партии за упражняване на основните си конституционни и законови права.”

2. Ал.2 се изменя по следния начин:
“(2) Политическите партии формират и изразяват политическата воля на гражданите чрез избори, референдуми, публични политически прояви или по друг демократичен начин.”

§ 2. В чл.  2 се правят следните изменения и допълнения:

1. Ал.2 се изменя по следния начин:
“(2) Политическите партии провеждат своите публични прояви, отправят обръщения и съставят документите си само на български език.”

2. Създава се нова ал.3:
“(3) Политическите партии осъществяват дейност на територията на цялата страна за неограничен период от време. Не се допуска регистрация по този закон на организации с регионален характер или ограничени със срок, макар и в учредителните им документи да са заложени политически цели.”

3. Създава се нова ал.4:
“(4) Не може да се ограничава или насърчава членуването на гражданите в политическа партия въз основа на тяхната раса, народност, етническа принадлежност, пол, произход, религия, образование, имотно и лично състояние.”

§ 3. В чл. 3 се правят следните изменения и допълнения:

1. Ал.1 се изменя по следния начин:
“(1) Образуването, дейността и финансирането на политическите партии са публични.”

2. Създава се нова ал.2:
“(2) Никое официално решение на орган на политическа партия не може да се засекретява под каквато и да било форма.”

3. Създава се нова ал.3:
“(3) При писмено поискване политическите партии са длъжни да предоставят на гражданите и медиите всяка съхранявана от тях на технически или хартиен носител информация, когато тя се отнася пряко до дейността им.”

§ 4. Чл. 4 се изменя така:
“Чл. 4. Политическа партия могат да образуват само български граждани, които имат избирателни права и нямат друго гражданство. Същото се отнася и до членуването и участието в ръководните органи на партиите.”

§ 5. Чл. 5 се изменя така:
“Чл. 5. Политическа партия се образува на учредително събрание, предварително оповестено чрез поне един национален ежедневник. Учредителното събрание приема устав и избира ръководни органи.”

§ 6. В чл. 6, ал. 3 се изменя така:
“(3) Политическата партия не може да използва в своите символи герба и знамето на Република България, на чужда държава, както и расови, религиозни и етнокултурни знаци и изображения.”

§ 7. В чл.7, ал.2, т.3 се изменя така:
“3. Списък, съдържащ трите имена, ЕГН, адрес и саморъчен подпис на не по-малко от 500 членове - учредители на партията, български граждани без друго гражданство, с избирателни права;”

§ 8. В чл.12 се правят следните изменения и допълнения:

1. В ал.2 се създава нови т. 5, 6, 7:
“5. Когато въпреки регистрацията си в съответната централна избирателна комисия, на три поредни избора (парламентарни, президентски или местни), не е издигала кандидати;
6. Когато на три поредни избора (парламентарни, президентски или местни), е получила по-малко подадени действителни гласове за страната, отколкото са били нейните членове-учредители;
7. Когато три поредни години не е представяла отчет пред Сметната палата”

2. Създава се нова ал.6:
“(6) За настъпване на обстоятелствата по ал. 2 съответните държавни органи следят служебно и незабавно сезират прокуратурата, която от своя страна е длъжна да извърши проверка и да внесе материалите в съда в двумесечен срок.”

§ 9. В чл. 14 се правят следните изменения и допълнения:

1. Т. 2 се изменя по следния начин:
“2. Приходи от отдаване под наем на собствени недвижими имоти;”

2. Т. 4 се изменя по следния начин:
“4. Дарения и завещания от физически лица, освен когато имат чуждо гражданство;”

3. Т. 5 се изменя по следния начин:
“5. Дарения от юридически лица, освен когато не са регистрирани по законите на Република България.”

§ 10. В чл.15 се правят следните изменения и допълнения:

1. Ал.1 се изменя по следния начин:
“(1) Държавната субсидия се отпуска ежегодно от държавния бюджет за финансиране на политическите партии и коалиции, които са получили не по-малко от 1% от действителните гласове за страната на последните парламентарни избори.”

2. Ал.3 се отменя.

§ 11. Чл. 16 се отменя.

§ 12. Чл. 17 се изменя така:
“Чл. 17. Общата сума, предвидена за субсидиране на политическите партии и коалиции, се определя ежегодно в Закона за държавния бюджет на Република България в зависимост от броя на получените действителни гласове на последните парламентарни избори и не може да надхвърля 0.01 % от брутния вътрешен продукт на страната.”

§ 13. Чл. 21 се изменя така:
“Чл. 21. Предоставените помещения не могат да бъдат пренаемани.”

§ 14. В чл.22 се правят следните изменения и допълнения:

1. Т. 1 се изменя по следния начин:
“1. Анонимни дарения или дарения, които не се превеждат по банков път, когато размерът им надхвърля 1000 лв.;”
2. Т. 2 се изменя по следния начин:
“2. Еднократно дарение от физическо или юридическо лице за сума над 30000 лв. или горницата, когато сборът от няколко дарения от едно и също лице в годишен аспект надхвърли 50000 лв.;”

3. Т. 4 се изменя по следния начин:
“4. Средства от чужди правителства и правителствени организации.”

Мотиви
към проекта на Закон за изменение и допълнение на 
Закона за политическите партии

В предложения проект се акцентира в по-голяма степен върху ролята на гражданите и на партиите като техен инструмент за реализация на конституционни и законови права. Разширява се спектърът от форми на политическа изява. Гарантира се българският национален характер на политическите партии и се редуцират възможностите за използването им като инструмент за чужди политически интереси. 
Същевременно се изключва възможността да се регистрират регионален тип партии, респ. партии със скрита или явна сепаратистка насоченост. Гарантира се публичният характер на политическите субекти и невъзможността да осъществяват скрити или конспиративни дейности. Заложени са конкретни правни формули за изключване от политическия живот на страната на партии-фантоми и невъзможност за функциониране на такива. 
Създават се нови правила за финансиране на партиите, които да изключват реализиране в бъдеще на нови политически провокации от типа "Фондация Демокрация", които изключват реализирането в бъдеще на практики, уронващи престижа на страната, отразяващи се негативно на политическата система. В частност въвеждат се забрани за користно използване на партийни помещения, като например пренаемането им за стопански цели от трети лица, анонимни дарения и дарения от чуждестранни лица. Залага се принципът за равнопоставеност при държавното финансиране на парламентарни и извънпарламентарни политически партии.

						ВНОСИТЕЛИ:

Кръстьо Петков
Никола Б. Николов
Надка Пангарова
Стела Банкова